title: Sklep Političnega in varnostnega odbora (SZVP) 2020/603 z dne 16. aprila 2020 o imenovanju poveljnika sil misije EU v vojaški misiji Evropske unije, ki prispeva k usposabljanju malijskih oboroženih sil (EUTM Mali), in razveljavitvi Sklepa (SZVP) 2019/2096 (EUTM Mali/1/2020)

text:
                  4.5.2020

                  SL

                  Uradni list Evropske unije

                  L 139/65

         SKLEP POLITIČNEGA IN VARNOSTNEGA ODBORA (SZVP) 2020/603
         z dne 16. aprila 2020
         o imenovanju poveljnika sil misije EU v vojaški misiji Evropske unije, ki prispeva k usposabljanju malijskih oboroženih sil (EUTM Mali), in razveljavitvi Sklepa (SZVP) 2019/2096 (EUTM Mali/1/2020)
         POLITIČNI IN VARNOSTNI ODBOR JE –
         ob upoštevanju Pogodbe o Evropski uniji in zlasti člena 38 Pogodbe,
         ob upoštevanju Sklepa Sveta 2013/34/SZVP z dne 17. januarja 2013 o vojaški misiji Evropske unije, ki prispeva k usposabljanju malijskih oboroženih sil (EUTM Mali) (1), in zlasti člena 5 Sklepa,
         ob upoštevanju naslednjega:

                     (1)

                     Svet je na podlagi člena 5(1) Sklepa 2013/34/SZVP pooblastil Politični in varnostni odbor (PVO), da sprejme odločitve glede političnega nadzora in strateškega vodenja EUTM Mali, vključno s sklepi o imenovanju naslednjih poveljnikov sil misije EU za EUTM Mali.

                     (2)

                     PVO je 28. novembra 2019 sprejel Sklep (SZVP) 2019/2096 (2), s katerim je za poveljnika sil misije EU za EUTM Mali imenoval brigadnega generala Joãa Pedra RATA BOGO DE OLIVEIRO RIBEIRA.

                     (3)

                     Češka republika je 4. decembra 2019 predlagala, da bi na mestu poveljnika sil misije EU za EUTM Mali brigadnega generala Joãa Pedra RATA BOGO DE OLIVEIRO RIBEIRA z 12. junijem 2020 nadomestil brigadni general František RIDZÁK.

                     (4)

                     Vojaški odbor EU je 24. februarja 2020 navedeno priporočilo podprl.

                     (5)

                     Zato bi bilo treba sprejeti sklep o imenovanju brigadnega generala Františka RIDZÁKA za poveljnika sil misije EU za EUTM Mali z 12. junijem 2020.

                     (6)

                     Sklep (SZVP) 2019/2096 bi bilo zato treba razveljaviti.

                     (7)

                     V skladu s členom 5 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri pripravi in izvajanju sklepov in ukrepov Unije, ki zadevajo obrambo. Danska zato ne sodeluje pri sprejetju tega sklepa, ki zanjo ni zavezujoč in se v njej ne uporablja –

               SPREJEL NASLEDNJI SKLEP:

            Člen 1
            Brigadni general František RIDZÁK se z 12. junijem 2020 imenuje za poveljnika sil misije EU v vojaški misiji Evropske unije, ki prispeva k usposabljanju malijskih oboroženih sil (EUTM Mali).

            Člen 2
            Sklep (SZVP) 2019/2096 se razveljavi.

            Člen 3
            Ta sklep začne veljati 12. junija 2020.

            V Bruslju, 16. aprila 2020

                  Za Politični in varnostni odbor

                  Predsednica

               S. FROM-EMMESBERGER

            (1)  UL L 14, 18.1.2013, str. 19.

            (2)  Sklep Političnega in varnostnega odbora (SZVP) 2019/2096 z dne 28. novembra 2019 o imenovanju poveljnika sil misije EU v vojaški misiji Evropske unije, ki prispeva k usposabljanju malijskih oboroženih sil (EUTM Mali), in razveljavitvi Sklepa (SZVP) 2019/948 (EUTM Mali/2/2019) (UL L 317, 9.12.2019, str. 108).


Odločba Komisije z dne 31/07/2020 o razglasitvi združljivosti koncentracije s skupnim trgom (Zadeva št. COMP/M.9889 - ERGO / SDHS / TAISHAN PROPERTY & CASUALTY INSURANCE) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 13/08/2020 o razglasitvi združljivosti koncentracije s skupnim trgom (Zadeva št. COMP/M.9867 - ALLIANZ / BBVA ALLIANZ SEGUROS Y REASEGUROS) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 14/07/2021 o razglasitvi združljivosti koncentracije s skupnim trgom (Zadeva št. COMP/M.10351 - BDT CAPITAL PARTNERS / CULLIGAN GROUP) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 13/07/2021 o razglasitvi združljivosti koncentracije s skupnim trgom (Zadeva št. COMP/M.10323 - KKR / LGP / CNG) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 12/07/2021 o razglasitvi združljivosti koncentracije s skupnim trgom (Zadeva št. COMP/M.10303 - ASTORG / BRIDGEPOINT / FENERGO) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 14/07/2021 o razglasitvi združljivosti koncentracije s skupnim trgom (Zadeva št. COMP/M.10309 - CASTIK / ABRY / XEXEC) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 14/07/2021 o razglasitvi združljivosti koncentracije s skupnim trgom (Zadeva št. COMP/M.10308 - CASTIK / ABRY / RG) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


               17.8.2021

               SL

               Uradni list Evropske unije

               C 331/40

      P9_TA(2020)0020
      Imenovanje člana Enotnega odbora za reševanje
      Sklep Evropskega parlamenta z dne 30. januarja 2020 o predlogu za imenovanje člana Enotnega odbora za reševanje (N9-0005/2020[1] – C9-0009/2020 – 2020/0902(NLE))
      (Odobritev)
      (2021/C 331/05)

         Evropski parlament,

                  —

                  ob upoštevanju predloga Komisije z dne 14. januarja 2020 o imenovanju Pedra Machada za člana Enotnega odbora za reševanje (C9-0009/2020),

                  —

                  ob upoštevanju člena 56(6) Uredbe (EU) št. 806/2014 Evropskega parlamenta in Sveta z dne 15. julija 2014 o določitvi enotnih pravil in enotnega postopka za reševanje kreditnih institucij in določenih investicijskih podjetij v okviru enotnega mehanizma za reševanje in enotnega sklada za reševanje ter o spremembi Uredbe (EU) št. 1093/2010 (1),

                  —

                  ob upoštevanju svoje resolucije z dne 14. marca 2019 o uravnoteženi zastopanosti spolov pri imenovanjih na področju ekonomskih in monetarnih zadev EU (2),

                  —

                  ob upoštevanju svoje resolucije z dne 16. januarja 2020 o institucijah in organih ekonomske in monetarne Unije: preprečevanje nasprotij interesov po koncu zaposlitve v javnem sektorju (3),

                  —

                  ob upoštevanju člena 131 Poslovnika,

                  —

                  ob upoštevanju poročila Odbora za ekonomske in monetarne zadeve (A9-0009/2020),

                  A.

                  ker člen 56(4) Uredbe (EU) št. 806/2014 določa, da se člani Enotnega odbora za reševanje iz točke (b) člena 43(1) navedene uredbe imenujejo na podlagi sposobnosti, kvalifikacij, znanja na področju bančništva in financ ter izkušenj, ki so relevantne za finančni nadzor, regulacijo in reševanje bank;

                  B.

                  ker Parlament obžaluje, da so bili kljub obveznostim iz člena 56(4) Uredbe (EU) št. 806/2014 in kljub številnim pozivom Parlamenta, da je treba pri sestavljanju seznama kandidatov upoštevati uravnoteženo zastopanost spolov, vsi kandidati moški; ker Parlament obžaluje tudi, da so ženske še vedno premalo zastopane na vodilnih položajih na področju bančnih in finančnih storitev, ter zahteva, da se pri naslednjem imenovanju upošteva uravnotežena zastopanost spolov; ker bi morale vse institucije in organi na ravni EU in nacionalni ravni izvajati konkretne ukrepe za zagotavljanje uravnotežene zastopanosti spolov;

                  C.

                  ker je Komisija 13. novembra 2019 v skladu s členom 56(6) Uredbe (EU) št. 806/2014 sprejela ožji seznam kandidatov za člane odbora iz točke (b) člena 43(1) navedene uredbe;

                  D.

                  ker je Komisija v skladu s členom 56(6) Uredbe (EU) št. 806/2014 ta seznam posredovala Parlamentu;

                  E.

                  ker je Komisija 14. januarja 2020 sprejela predlog o imenovanju Pedra Machada za člana Enotnega odbora za reševanje in direktorja za načrtovanje in odločitve o reševanju v Enotnem odboru za reševanje ter ga posredovala Parlamentu;

                  F.

                  ker je Odbor za ekonomske in monetarne zadeve nato ocenil priporočila predlaganega kandidata za mesto člana Enotnega odbora za reševanje, zlasti glede na zahteve iz člena 56(4) Uredbe (EU) št. 806/2014;

                  G.

                  ker je Odbor za ekonomske in monetarne zadeve 22. januarja 2020 poslušal predstavitev Pedra Machada, na kateri je slednji podal uvodno izjavo, nato pa odgovarjal na vprašanja članov odborov;

                  1.

                  odobri imenovanje Pedra Machada za člana Enotnega odbora za reševanje za obdobje petih let;

                  2.

                  naroči svojemu predsedniku, naj ta sklep posreduje Evropskemu svetu, Svetu, Komisiji in vladam držav članic.

         (1)  UL L 225, 30.7.2014, str. 1.

         (2)  Sprejeta besedila, P8_TA(2019)0211.

         (3)  Sprejeta besedila, P9_TA(2020)0017.


               17.8.2021

               SL

               Uradni list Evropske unije

               C 331/46

      P9_TA(2020)0023
      Imenovanje izvršnega direktorja Evropskega bančnega organa
      Sklep Evropskega parlamenta z dne 30. januarja 2020 o predlogu za imenovanje izvršnega direktorja Evropskega bančnega organa (N9-0003/2020 – C9-0006/2020 – 2020/0901(NLE))
      (Odobritev)
      (2021/C 331/08)

         Evropski parlament,

                  —

                  ob upoštevanju predloga odbora nadzornikov Evropskega bančnega organa z dne 14. januarja 2020 (C9-0006/2020),

                  —

                  ob upoštevanju člena 51(2) Uredbe (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (1),

                  —

                  ob upoštevanju svoje resolucije z dne 14. marca 2019 o uravnoteženi zastopanosti spolov pri imenovanjih na področju ekonomskih in monetarnih zadev EU (2),

                  —

                  ob upoštevanju svoje resolucije z dne 16. januarja 2020 o institucijah in organih ekonomske in monetarne Unije: preprečevanje nasprotij interesov po koncu zaposlitve v javnem sektorju (3),

                  —

                  ob upoštevanju člena 131 Poslovnika,

                  —

                  ob upoštevanju poročila Odbora za ekonomske in monetarne zadeve (A9-0008/2020),

                  A.

                  ker je sedanji izvršni direktor Evropskega bančnega organa napovedal svoj odstop s položaja, ki bo začel učinkovati 31. januarja 2020;

                  B.

                  ker je 14. januarja 2020 odbor nadzornikov Evropskega bančnega organa po odprtem izbirnem postopku predlagal Gerryja Crossa za izvršnega direktorja za petletni mandat, v skladu s členom 51(2) in (3) Uredbe (EU) št. 1093/2010;

                  C.

                  ker je Odbor za ekonomske in monetarne zadeve 22. januarja 2020 poslušal predstavitev Gerryja Crossa, na kateri je slednji podal uvodno izjavo, nato pa odgovarjal na vprašanja članov odborov;

                  1.

                  zavrne imenovanje Gerryja Crossa za izvršnega direktorja Evropskega bančnega organa in poziva, naj se predlog umakne in se Parlamentu predloži nov predlog;

                  2.

                  naroči svojemu predsedniku, naj ta sklep posreduje Svetu, Komisiji, Evropskemu bančnemu organu in vladam držav članic.

         (1)  UL L 331, 15.12.2010, str. 12.

         (2)  Sprejeta besedila, P8_TA(2019)0211.

         (3)  Sprejeta besedila, P9_TA(2020)0017.


Odločba Komisije z dne 17/08/2021 o razglasitvi združljivosti koncentracije s skupnim trgom (Zadeva št. COMP/M.10366 - DOCOMO / KOMATSU / LANDLOG) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 16/08/2021 o razglasitvi združljivosti koncentracije s skupnim trgom (Zadeva št. COMP/M.10367 - PLATINUM EQUITY GROUP / GRUPO URBASER) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 29/07/2021 o razglasitvi združljivosti koncentracije s skupnim trgom (Zadeva št. COMP/M.10271 - LIXIL / SCHÜCO / JV) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 29/07/2021 o razglasitvi združljivosti koncentracije s skupnim trgom (Zadeva št. COMP/M.10340 - GOLDMAN SACHS / ADAPTEO) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 29/07/2021 o razglasitvi združljivosti koncentracije s skupnim trgom (Zadeva št. COMP/M.10293 - GILDE FUND VI / EDCO) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 18/08/2021 o razglasitvi združljivosti koncentracije s skupnim trgom (Zadeva št. COMP/M.10383 - BLACKSTONE / VISTA / ELLUCIAN) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 13/08/2021 o razglasitvi združljivosti koncentracije s skupnim trgom (Zadeva št. COMP/M.10296 - EPCG / ECMI / EROSKI S.COOP / SUPRATUC2020) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 11/08/2021 o razglasitvi združljivosti koncentracije s skupnim trgom (Zadeva št. COMP/M.10332 - KKR / EQUITIX TETRAGON / TARGET) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Komisije z dne 12. novembra 2021 o ustanovitvi strokovne skupine za evropski mehanizem za pripravljenost in odzivanje na krize na področju prehranske varnosti 2021/C 461 I/01

text:
                  15.11.2021

                  SL

                  Uradni list Evropske unije

                  CI 461/1

         SKLEP KOMISIJE
         z dne 12. novembra 2021
         o ustanovitvi strokovne skupine za evropski mehanizem za pripravljenost in odzivanje na krize na področju prehranske varnosti
         (2021/C 461 I/01)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju naslednjega:

                     (1)

                     V skladu s členom 39 Pogodbe o delovanju Evropske unije morajo Unija in države članice zagotoviti redno preskrbo z agroživilskimi proizvodi ter proizvodi iz ribištva in akvakulture, prav tako pa morajo poskrbeti, da so potrošnikom dostopni po primernih cenah.

                     (2)

                     Komisija se je v sporočilu z dne 20. maja 2020 z naslovom Strategija „od vil do vilic“ za pravičen, zdrav in okolju prijazen prehranski sistem (1) zavezala k okrepitvi usklajevanja skupnega evropskega odziva na krize, ki vplivajo ali bi lahko vplivale na prehranski sistem v Uniji ali njegov del ter ogrožajo ali bi lahko ogrozile prehransko varnost v Uniji. V skladu z ukrepom št. 2 iz navedenega sporočila mora Komisija pripraviti načrt izrednih ukrepov za zagotovitev preskrbe s hrano in prehranske varnosti.

                     (3)

                     Treba je ustanoviti strokovno skupino v skladu s Sklepom Komisije C(2016) 3301 (2) o določitvi horizontalnih pravil o ustanovitvi in delovanju strokovnih skupin Komisije (v nadaljnjem besedilu: horizontalna pravila).

                     (4)

                     Zato bi bilo treba ustanoviti strokovno skupino na področju kmetijstva, ribištva, akvakulture, zdravja in varnosti hrane ter opredeliti njene naloge in strukturo.

                     (5)

                     Skupina bi morala pomagati Komisiji pri vzpostavitvi boljšega usklajevanja na ravni Unije na vseh zadevnih področjih politike ter pri organizaciji usklajenega odziva na krize, ki vplivajo ali bi lahko vplivale na preskrbo s hrano in prehransko varnost v Uniji, v sinergiji z obstoječimi strukturami in mehanizmi.

                     (6)

                     Skupino bi morali sestavljati predstavniki držav članic, držav nečlanic EU, katerih veriga preskrbe s hrano je tesno povezana s prehranskim sistemom Unije, in deležniških organizacij. Predsedovati bi ji moral predstavnik Komisije. Za namene usklajevanja bi bilo treba vzpostaviti enotno kontaktno točko za vsako državo članico in državo nečlanico EU.

                     (7)

                     Pravila o razkritju informacij s strani članov skupine in njihovih predstavnikov bi bilo treba določiti v skladu s členom 101 Pogodbe o delovanju Evropske unije in Smernicami o uporabi člena 101 Pogodbe o delovanju Evropske unije za sporazume o horizontalnem sodelovanju (3).

                     (8)

                     Osebne podatke bi bilo treba obdelovati v skladu z Uredbo (EU) 2018/1725 Evropskega parlamenta in Sveta (4).

                     (9)

                     Primerno je določiti obdobje uporabe tega sklepa. Komisija bo pravočasno preučila, ali bi ga bilo priporočljivo podaljšati –

               SKLENILA:

            Člen 1
            Predmet urejanja
            Ustanovi se strokovna skupina za evropski mehanizem za pripravljenost in odzivanje na krize na področju prehranske varnosti (v nadaljnjem besedilu: skupina).

            Člen 2
            Naloge
            Skupina ima naslednje naloge:

                        (a)

                        Komisiji svetuje in zagotavlja strokovno znanje v zvezi z:

                                    (i)

                                    izvajanjem zakonodaje, programov in politik Unije v zvezi s pripravljenostjo Unije in njenim odzivanjem na krize na področju preskrbe s hrano in prehranske varnosti ter

                                    (ii)

                                    sodelovanjem in usklajevanjem z državami članicami, državami nečlanicami EU in deležniškimi organizacijami pri zadevah iz točke (i);

                        (b)

                        deli izkušnje in dobre prakse pri organizaciji usklajenega odziva na krize na področju preskrbe s hrano in prehranske varnosti, med drugim z zgodnjim spremljanjem groženj in poročanjem o njih, spremljanjem razvoja krize, pripravo ocene po krizi in predstavitvijo pridobljenih izkušenj;

                        (c)

                        razpravlja o načrtih izrednih ukrepov držav članic in držav nečlanic EU, ki jih povabi Komisija;

                        (d)

                        Komisiji pomaga pri pripravi političnih pobud v zvezi s pripravljenostjo in odzivanjem Unije na krize na področju preskrbe s hrano in prehranske varnosti, kadar se Komisija z njo posvetuje o takih političnih pobudah;

                        (e)

                        razvija priporočila, povezana s pripravljenostjo in odzivanjem Unije na krize na področju preskrbe s hrano in prehranske varnosti, za posamezne primere.

                  Naloge skupine ne posegajo v Sklep št. 1313/2013 (5) o mehanizmu Unije na področju civilne zaščite, zlasti v izključno pristojnost centra za usklajevanje nujnega odziva, da usklajuje vse prošnje za pomoč, kadar je aktiviran mehanizem Unije na področju civilne zaščite, tudi v primeru prehranskih kriz.

            Člen 3
            Posvetovanje
            Komisija se lahko s skupino posvetuje o vseh zadevah, povezanih s pripravljenostjo in odzivanjem Unije na krize, ki ogrožajo preskrbo s hrano in prehransko varnost.

            Člen 4
            Članstvo

               1.   Člani skupine so:

                           (a)

                           organi vseh držav članic, pristojni za kmetijstvo, ribištvo, akvakulturo, zdravstveno politiko in varnost hrane;

                           (b)

                           organi izbranih držav nečlanic EU, katerih veriga preskrbe s hrano je tesno povezana s prehranskim sistemom Unije, pristojni za kmetijstvo, ribištvo, akvakulturo, zdravstveno politiko in varnost hrane;

                           (c)

                           največ 30 deležniških organizacij, ki so imenovane na podlagi izbirnega postopka iz člena 6 ter delujejo na področju kmetijstva, ribištva, akvakulture, zdravstvene politike in varnosti hrane ali na katerem koli področju, povezanem z dobrim delovanjem verige preskrbe s hrano, vključno z dobavo hrane potrošnikom v okviru trgovine na drobno ali gostinskih storitev, zagotavljanjem vhodnih surovin in proizvodnih dejavnikov ter proizvodnjo, predelavo in prevozom hrane.

               2.   Člani imenujejo po enega predstavnika in enega namestnika ter so odgovorni za to, da ta predstavnik in namestnik zagotavljata visoko raven strokovnega znanja na področjih iz odstavka 1(c).

               3.   Deležniške organizacije, ki so bile izbrane za člane, vendar ne morejo več učinkovito prispevati k razpravam skupine, in ki po mnenju služb Komisije iz člena 8 ne izpolnjujejo pogojev iz člena 339 Pogodbe o delovanju Evropske unije ali ki odstopijo, v času mandata niso več povabljene na sestanke skupine in se lahko nadomestijo za preostanek mandata.

            Člen 5
            Kontaktne točke
            Za vsako državo članico in državo nečlanico EU eden od pristojnih organov iz člena 4(1)(a) in (b) deluje kot enotna kontaktna točka za vprašanja, povezana z nalogami iz člena 2. Države članice in države nečlanice EU Komisijo obvestijo o kakršni koli spremembi glede pristojnega organa, ki deluje kot kontaktna točka. Komisija seznam kontaktnih točk objavi in redno posodablja na namenskem spletišču.

            Člen 6
            Izbirni postopek

               1.   Izbor deležniških organizacij se izvede na podlagi javnega razpisa, ki se objavi v registru strokovnih skupin Komisije in drugih podobnih subjektov (v nadaljnjem besedilu: register strokovnih skupin). Razpis se lahko poleg tega objavi tudi prek drugih sredstev, med drugim na namenskih spletiščih.
               V razpisu so jasno določena merila za izbor, vključno z zahtevanim strokovnim znanjem in interesi, ki se zastopajo v zvezi z delom, ki ga je treba opraviti. Minimalni rok za oddajo prijav je štiri tedne.

               2.   Da se deležniške organizacije lahko imenujejo, morajo biti vpisane v obvezni register za preglednost.

               3.   Organe držav članic in organe držav nečlanic EU z neposrednim povabilom imenuje generalni direktor Generalnega direktorata za kmetijstvo in razvoj podeželja (GD AGRI) po predhodnem dogovoru z Generalnim direktoratom za pomorske zadeve in ribištvo (GD MARE) ter Generalnim direktoratom za zdravje in varnost hrane (GD SANTE).

               4.   Deležniške organizacije imenuje generalni direktor GD AGRI po predhodnem dogovoru z GD MARE in GD SANTE izmed prijaviteljev z visoko ravnjo strokovnega znanja na področjih iz člena 4(1)(c), ki so se odzvali na javni razpis.

               5.   Deležniške organizacije se imenujejo za petletni mandat. Njihov mandat se lahko podaljša. Svoje dolžnosti opravljajo do konca svojega mandata oziroma do zamenjave, kar nastopi prej.

            Člen 7
            Predsednik
            Skupini predseduje predstavnik Komisije.

            Člen 8
            Delovanje

               1.   Skupina deluje na zahtevo pristojnih služb Komisije (GD AGRI, GD MARE in GD SANTE) v skladu s horizontalnimi pravili.

               2.   Sestane se vsaj enkrat letno. V nujnih primerih jo lahko Komisija skliče kadar koli in brez predhodnega obvestila.

               3.   Sestanki skupine potekajo v prostorih Komisije ali virtualno, odvisno od okoliščin.

               4.   Storitve sekretariata opravljajo GD AGRI, GD MARE in GD SANTE. Sestankov skupine in njenih podskupin se lahko udeležijo tudi zainteresirani uradniki iz drugih služb Komisije.

               5.   V dogovoru z GD AGRI, GD MARE in GD SANTE lahko skupina z navadno večino svojih članov odloči, da bodo njene razprave javne.

               6.   Zapisnik, ki povzema razpravo o vsaki točki dnevnega reda ter mnenja, priporočila ali poročila skupine, mora biti smiseln in popoln. Zapisnik sestavi sekretariat, zanj pa je odgovoren predsednik.

               7.   Skupina si prizadeva za sprejetje mnenj, priporočil ali poročil s soglasjem. V primeru glasovanja se o izidu glasovanja odloča z navadno večino članov. Člani, ki glasujejo proti ali se glasovanja vzdržijo, imajo pravico, da se dokument, ki povzema razloge za njihovo stališče, priloži mnenjem, priporočilom ali poročilom.

            Člen 9
            Podskupine

               1.   GD AGRI, GD MARE in GD SANTE lahko na podlagi mandata, ki ga določijo, ustanovijo podskupine za preučitev posebnih vprašanj. Podskupine delujejo v skladu s horizontalnimi pravili in poročajo skupini. Razpustijo se takoj, ko izpolnijo svoj mandat.

               2.   Člani podskupin, ki niso člani skupine, se izberejo z javnim razpisom v skladu s členom 6 in horizontalnimi pravili.

               3.   Za izmenjavo informacij med državami članicami in Komisijo, zlasti kar zadeva zaupne informacije, je odgovorna podskupina, ki jo sestavljajo predstavniki držav članic.

            Člen 10
            Povabljeni strokovnjaki
            GD AGRI, GD MARE in GD SANTE lahko k priložnostnemu sodelovanju pri delu skupine ali podskupin povabijo strokovnjake s posebnim strokovnim znanjem v zvezi z zadevo na dnevnem redu.

            Člen 11
            Opazovalci

               1.   Posameznikom, organizacijam, vključno z deležniškimi organizacijami, in javnim organom, ki niso pristojni organi držav članic, se lahko z neposrednim povabilom dodeli status opazovalca v skladu s horizontalnimi pravili.

               2.   Organizacije in javni subjekti s statusom opazovalca imenujejo svoje predstavnike in namestnike.

               3.   Opazovalcem in njihovim predstavnikom lahko predsednik dovoli sodelovanje v razpravah skupine in njenih podskupin ter prispevanje strokovnega znanja. Vendar nimajo glasovalne pravice in ne sodelujejo pri pripravi mnenj, priporočil ali poročil skupine in njenih podskupin.

            Člen 12
            Poslovnik
            Na predlog GD AGRI, GD MARE in GD SANTE ter v dogovoru z njimi skupina z navadno večino svojih članov sprejme svoj poslovnik na podlagi standardnega poslovnika za strokovne skupine (6) v skladu s horizontalnimi pravili. Podskupine delujejo v skladu s poslovnikom skupine.

            Člen 13
            Poslovna skrivnost in ravnanje s tajnimi podatki
            Za člane skupine in njihove predstavnike, povabljene strokovnjake ter opazovalce in njihove predstavnike veljajo obveznost varovanja poslovne skrivnosti, ki v skladu s Pogodbama in njunimi izvedbenimi pravili velja za vse člane institucij in njihovo osebje, ter varnostni predpisi Komisije v zvezi z varovanjem tajnih podatkov Unije iz sklepov Komisije (EU, Euratom) 2015/443 (7) in 2015/444 (8). Če teh obveznosti ne upoštevajo, lahko Komisija sprejme vse ustrezne ukrepe.

            Člen 14
            Preglednost

               1.   Skupina in njene podskupine se vpišejo v register strokovnih skupin.

               2.   V registru strokovnih skupin se v skladu s horizontalnimi pravili v zvezi s sestavo skupine in podskupin objavijo naslednji podatki:

                           (a)

                           imena pristojnih organov držav članic;

                           (b)

                           imena pristojnih organov tretjih držav;

                           (c)

                           imena deležniških organizacij; razkritje zastopanih interesov;

                           (d)

                           imena opazovalcev.

               3.   Vsi zadevni dokumenti, vključno z dnevnimi redi, zapisniki in prispevki udeležencev, se dajo na voljo v registru strokovnih skupin. Zlasti dnevni red in drugi zadevni referenčni dokumenti se objavijo pravočasno pred sestankom, temu pa sledi pravočasna objava zapisnika. Izjeme glede objave so mogoče le, če se šteje, da bi razkritje dokumenta oslabilo varstvo javnega ali zasebnega interesa, kakor je opredeljeno v členu 4 Uredbe Evropskega parlamenta in Sveta (ES) št. 1049/2001 (9).

            Člen 15
            Stroški sestankov

               1.   Udeleženci, ki sodelujejo pri dejavnostih skupine in podskupin, za svoje storitve niso plačani.

               2.   Komisija povrne potne stroške in stroške bivanja, ki udeležencem nastanejo pri opravljanju dejavnosti skupine in podskupin. Povračilo se izplača v skladu z veljavnimi določbami Komisije v mejah razpoložljivih odobrenih sredstev, dodeljenih službam Komisije v okviru letnega postopka dodelitve sredstev.

            Člen 16
            Uporaba
            Ta sklep se uporablja pet let od datuma sprejetja.

            V Bruslju, 12. novembra 2021

                  Za Komisijo

               Janusz WOJCIECHOWSKI

                  član Komisije

            (1)  COM(2020) 381 final.

            (2)  Sklep Komisije C(2016) 3301 final z dne 30. maja 2016 o določitvi horizontalnih pravil o ustanovitvi in delovanju strokovnih skupin Komisije.

            (3)  Sporočilo Komisije – Smernice o uporabi člena 101 Pogodbe o delovanju Evropske unije za sporazume o horizontalnem sodelovanju (UL C 11, 14.1.2011, str. 1).

            (4)  Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).

            (5)  Sklep št. 1313/2013/EU Evropskega parlamenta in Sveta z dne 17. decembra 2013 o mehanizmu Unije na področju civilne zaščite (UL L 347, 20.12.2013, str. 924).

            (6)  Priloga III k Sklepu C(2016) 3301.

            (7)  Sklep Komisije (EU, Euratom) 2015/443 z dne 13. marca 2015 o varnosti v Komisiji (UL L 72, 17.3.2015, str. 41).

            (8)  Sklep Komisije (EU, Euratom) 2015/444 z dne 13. marca 2015 o varnostnih predpisih za varovanje tajnih podatkov EU (UL L 72, 17.3.2015, str. 53).

            (9)  Uredba Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL L 145, 31.5.2001, str. 43). Te izjeme so namenjene zaščiti javne varnosti, vojaških zadev, mednarodnih odnosov, finančne, denarne ali gospodarske politike, zasebnosti in integritete posameznika, poslovnih interesov, sodnih postopkov in pravnih nasvetov, inšpekcij/preiskav/revizij ter postopka odločanja institucije.


title: Sklep Sveta (EU) 2021/1981 z dne 9. novembra 2021 o stališču, ki se v imenu Evropske unije zastopa na Svetovnem forumu Ekonomske komisije Združenih narodov za Evropo za harmonizacijo pravilnikov o vozilih glede predlogov sprememb pravilnikov ZN št. 0, 14, 16, 22, 24, 37, 45, 48, 49, 55, 58, 67, 79, 83, 86, 90, 94, 95, 100, 101, 110, 116, 118, 125, 128, 129, 133, 134, 135, 137, 145, 149, 150, 151, 152, 153, 157, 158 in 159, predlogov sprememb konsolidiranih resolucij R.E.3 in R.E.5 ter vzajemnih resolucij M.R.1 in M.R.2 ter glede predlogov za dovoljenja za spremembo globalnega tehničnega predpisa ZN o varnosti pešcev in pripravo globalnih tehničnih predpisov ZN o globalnih dejanskih emisijah, ki nastajajo med vožnjo, ter o emisijah delcev pri zaviranju

text:
                  15.11.2021

                  SL

                  Uradni list Evropske unije

                  L 402/77

         SKLEP SVETA (EU) 2021/1981
         z dne 9. novembra 2021
         o stališču, ki se v imenu Evropske unije zastopa na Svetovnem forumu Ekonomske komisije Združenih narodov za Evropo za harmonizacijo pravilnikov o vozilih glede predlogov sprememb pravilnikov ZN št. 0, 14, 16, 22, 24, 37, 45, 48, 49, 55, 58, 67, 79, 83, 86, 90, 94, 95, 100, 101, 110, 116, 118, 125, 128, 129, 133, 134, 135, 137, 145, 149, 150, 151, 152, 153, 157, 158 in 159, predlogov sprememb konsolidiranih resolucij R.E.3 in R.E.5 ter vzajemnih resolucij M.R.1 in M.R.2 ter glede predlogov za dovoljenja za spremembo globalnega tehničnega predpisa ZN o varnosti pešcev in pripravo globalnih tehničnih predpisov ZN o globalnih dejanskih emisijah, ki nastajajo med vožnjo, ter o emisijah delcev pri zaviranju
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 114 v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Unija je s Sklepom Sveta 97/836/ES (1) pristopila k Sporazumu Gospodarske komisije Združenih narodov za Evropo (UNECE) o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in o pogojih za vzajemno priznanje homologacij, dodeljenih na podlagi teh predpisov (v nadaljnjem besedilu: Revidirani sporazum iz leta 1958). Revidirani sporazum iz leta 1958 je začel veljati 24. marca 1998.

                     (2)

                     Unija je s Sklepom Sveta 2000/125/ES (2) pristopila k Sporazumu o oblikovanju globalnih tehničnih predpisov za kolesna vozila, opremo in dele, ki se lahko vgradijo v kolesna vozila in/ali uporabijo na njih (v nadaljnjem besedilu: Vzporedni sporazum). Vzporedni sporazum je začel veljati 15. februarja 2000.

                     (3)

                     Uredba (EU) 2018/858 Evropskega parlamenta in Sveta (3) določa upravne določbe in tehnične zahteve za homologacijo in dajanje na trg vseh novih vozil, sistemov, sestavnih delov in samostojnih tehničnih enot. Z navedeno uredbo so bili v sistem EU-homologacije vključeni pravilniki, sprejeti na podlagi Revidiranega sporazuma iz leta 1958 (v nadaljnjem besedilu: pravilniki ZN), in sicer kot zahteve za homologacijo ali kot alternativa zakonodaji Unije.

                     (4)

                     Svetovni forum UNECE za harmonizacijo pravilnikov o vozilih (WP.29 UNECE) lahko na podlagi člena 1 Revidiranega sporazuma iz leta 1958 in člena 6 Vzporednega sporazuma sprejme predloge sprememb pravilnikov ZN, globalnih tehničnih predpisov ZN in resolucij ZN ter predloge novih pravilnikov ZN, globalnih tehničnih predpisov ZN in resolucij ZN v zvezi s homologacijo vozil. Poleg tega lahko WP.29 UNECE na podlagi teh določb sprejme predloge za dovoljenja za pripravo sprememb globalnih tehničnih predpisov ZN ali pripravo novih globalnih tehničnih predpisov ZN in predloge za podaljšanje mandatov za globalne tehnične predpise ZN.

                     (5)

                     WP.29 UNECE lahko na 185. zasedanju Svetovnega foruma, ki bo potekalo od 23. do 25. novembra 2021, sprejme predloge sprememb pravilnikov ZN št. 0, 14, 16, 22, 24, 37, 45, 48, 49, 55, 58, 67, 79, 83, 86, 90, 94, 95, 100, 101, 110, 116, 118, 125, 128, 129, 133, 134, 135, 137, 145, 149, 150, 151, 152, 153, 157, 158 in 159.

                     (6)

                     Primerno je določiti stališče, ki naj se v imenu Unije zastopa v WP.29 UNECE glede sprejetja navedenih predlogov, saj bodo pravilniki ZN za Unijo zavezujoči in bodo lahko, skupaj z resolucijami ZN, odločilno vplivali na vsebino prava Unije na področju homologacije vozil.

                     (7)

                     Ob upoštevanju izkušenj in tehničnega razvoja je treba spremeniti, popraviti ali dopolniti zahteve v zvezi z nekaterimi elementi ali lastnostmi, ki so zajete v pravilnikih ZN št. 0, 14, 16, 22, 24, 37, 45, 48, 49, 55, 58, 67, 79, 83, 86, 90, 94, 95, 100, 101, 110, 116, 118, 125, 128, 129, 133, 134, 135, 137, 145, 149, 150, 151, 152, 153, 157, 158 in 159. Glede predloga novih sprememb 08 Pravilnika ZN št. 48 (vgradnja svetlobnih in svetlobno-signalnih naprav) se zdi obdobje enega leta v predlaganih prehodnih določbah nezadostno ter je zato primerno, da se podpre tudi spremembo datuma v prehodnih določbah s 1. septembra 2023 na 1. september 2024, kot je predlagano v dokumentu WP.29-185-05.

                     (8)

                     Poleg tega je treba spremeniti nekatere določbe resolucij ZN R.E.3, R.E.5. M.R.1 in M.R.2 –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa na 185. zasedanju Svetovnega foruma UNECE za harmonizacijo pravilnikov o vozilih, ki bo potekalo od 23. do 25. novembra 2021, je, da se glasuje za predloge sprememb pravilnikov ZN št. 0, 14, 16, 22, 24, 37, 45, 48, 49, 55, 58, 67, 79, 83, 86, 90, 94, 95, 100, 101, 110, 116, 118, 125, 128, 129, 133, 134, 135, 137, 145, 149, 150, 151, 152, 153, 157, 158 in 159, predloge sprememb konsolidiranih resolucij R.E.3 in R.E.5 ter predloge sprememb vzajemnih resolucij M.R.1 in M.R.2 ter za predloge za dovoljenja za spremembo globalnega tehničnega predpisa ZN o varnosti pešcev in pripravo globalnih tehničnih predpisov ZN o globalnih dejanskih emisijah, ki nastajajo med vožnjo, ter o emisijah delcev pri zaviranju (4).

            Člen 2
            Ta sklep začne veljati na dan sprejetja.

            V Bruslju, 9. novembra 2021

                  Za Svet

                  predsednik

               A. ŠIRCELJ

            (1)  Sklep Sveta 97/836/ES z dne 27. novembra 1997 v pričakovanju pristopa Evropske skupnosti k Sporazumu Gospodarske komisije Združenih narodov za Evropo o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in o pogojih za vzajemno priznanje homologacij, dodeljenih na podlagi teh predpisov („Revidirani sporazum iz leta 1958“) (UL L 346, 17.12.1997, str. 78).

            (2)  Sklep Sveta 2000/125/ES z dne 31. januarja 2000 o sklenitvi Sporazuma o oblikovanju globalnih tehničnih predpisov za kolesna vozila, opremo in dele, ki se lahko vgradijo v kolesna vozila in/ali uporabijo na njih („Vzporedni sporazum“) (UL L 35, 10.2.2000, str. 12).

            (3)  Uredba (EU) 2018/858 Evropskega parlamenta in Sveta z dne 30. maja 2018 o odobritvi in tržnem nadzoru motornih vozil in njihovih priklopnikov ter sistemov, sestavnih delov in samostojnih tehničnih enot, namenjenih za taka vozila, spremembi uredb (ES) št. 715/2007 in (ES) št. 595/2009 ter razveljavitvi Direktive 2007/46/ES (UL L 151, 14.6.2018, str. 1).

            (4)  Glej dokument ST 13161/21 na http://register.consilium.europa.eu.


title: Odločba Sodišča Evropske unije z dne 26. novembra 2019 o dostopu javnosti do dokumentov, ki jih ima Sodišče Evropske unije pri opravljanju upravnih nalog

text:
                  10.2.2020

                  SL

                  Uradni list Evropske unije

                  C 45/2

         ODLOČBA SODIŠČA EVROPSKE UNIJE
         z dne 26. novembra 2019
         o dostopu javnosti do dokumentov, ki jih ima Sodišče Evropske unije pri opravljanju upravnih nalog
         (2020/C 45/02)
         SODIŠČE EVROPSKE UNIJE JE –
         ob upoštevanju člena 15(3) Pogodbe o delovanju Evropske unije,
         ob upoštevanju mnenja upravnega odbora z dne 11. novembra 2019,
         ker je treba sprejeti pravila o dostopu javnosti do dokumentov, ki jih ima Sodišče Evropske unije pri opravljanju upravnih nalog,
         ker je treba po upravni reorganizaciji spremeniti določbe o osebi, pooblaščeni za odločitev o odgovoru na začetno prošnjo za dostop do dokumenta, iz Odločbe Sodišča Evropske unije z dne 11. oktobra 2016 o dostopu javnosti do dokumentov, ki jih ima Sodišče Evropske unije pri opravljanju upravnih nalog (1),
         SPREJELO TO ODLOČBO:

            Člen 1
            Področje uporabe

               1.   Ta odločba se uporablja za vse dokumente, ki jih ima Sodišče Evropske unije pri opravljanju upravnih nalog, to je za dokumente, ki jih je Sodišče Evropske unije pripravilo ali prejelo in jih ima v posesti.

               2.   Ta odločba ne posega v pravico javnosti do dostopa do dokumentov Sodišča Evropske unije, ki morebiti izhajajo iz instrumentov mednarodnega prava ali aktov, s katerimi se ti instrumenti izvajajo.

            Člen 2
            Upravičenci do dostopa

               1.   Vsi državljani Evropske unije in vse fizične ali pravne osebe s prebivališčem ali statutarnim sedežem v eni od držav članic imajo pod pogoji, določenimi s to odločbo, pravico do dostopa do dokumentov Sodišča Evropske unije iz člena 1(1).

               2.   Sodišče Evropske unije lahko pod enakimi pogoji dostop do teh dokumentov odobri vsem fizičnim ali pravnim osebam, ki nimajo prebivališča ali statutarnega sedeža v eni od držav članic.

            Člen 3
            Izjeme

               1.   Sodišče Evropske unije zavrne dostop do dokumenta, kadar bi njegovo razkritje oslabilo varstvo:

                           (a)

                           javnega interesa glede:

                                       —

                                       javne varnosti,

                                       —

                                       obrambnih in vojaških zadev,

                                       —

                                       mednarodnih odnosov,

                                       —

                                       finančne, denarne ali gospodarske politike Unije ali države članice;

                           (b)

                           zasebnosti in integritete posameznika, zlasti v skladu z zakonodajo Unije s področja varstva osebnih podatkov.

               2.   Sodišče Evropske unije zavrne dostop do dokumenta, kadar bi njegovo razkritje oslabilo varstvo:

                           —

                           poslovnih interesov določene fizične in pravne osebe, vključno z intelektualno lastnino,

                           —

                           sodnih postopkov in pravnih nasvetov,

                           —

                           namena inšpekcij, preiskav in revizij.s

               3.   Dostop do dokumenta, ki ga je Sodišče Evropske unije pripravilo za notranjo rabo ali prejelo in ki se nanaša na vprašanje, o katerem še ni odločilo, se zavrne, kadar bi njegovo razkritje resno škodovalo postopku odločanja Sodišča Evropske unije.
               Dostop do dokumenta, ki vsebuje mnenja za notranjo rabo pri razpravah in predhodnih posvetovanjih na Sodišču Evropske unije ali drugod, če je to na njih sodelovalo, se zavrne tudi po sprejetju odločitve, kadar bi razkritje dokumenta resno škodovalo postopku odločanja Sodišča Evropske unije.

               4.   Izjemi iz odstavkov 2 in 3 se ne uporabljata, če prevlada javni interes za razkritje zadevnega dokumenta.

               5.   Če velja katera od izjem iz odstavkov 1, 2 in 3 le za dele zaprošenega dokumenta, se drugi deli dokumenta razkrijejo.

               6.   Izjeme iz odstavkov 1, 2 in 3 veljajo le za obdobje, v katerem je varstvo utemeljeno z vsebino dokumenta. Izjeme lahko veljajo največ 30 let. Pri dokumentih, za katere veljajo izjeme glede zasebnosti ali poslovnih interesov, lahko te, če je treba, veljajo tudi po tem obdobju.

               7.   Ta člen ne posega v določbe člena 9.

            Člen 4
            Predložitev začetne prošnje

               1.   Prošnja za dostop do dokumenta Sodišča Evropske unije mora biti sestavljena v enem od uradnih jezikov Unije na obrazcu, ki je na voljo na spletnem mestu Sodišča Evropske unije. Po možnosti mora biti poslana po elektronski poti v skladu z navodili z zgoraj navedenega spletnega mesta, izjemoma pa po pošti ali telefaksu.

               2.   Prošnja mora biti oblikovana dovolj natančno in mora vsebovati zlasti podatke, ki omogočajo ugotovitev zaprošenega dokumenta ali zaprošenih dokumentov, ter ime in naslov prosilca.

               3.   Če prošnja ni dovolj natančna, Sodišče Evropske unije prosilca pozove, naj prošnjo razjasni, in mu pri tem pomaga.

               4.   Če se prošnja nanaša na zelo dolg dokument ali na veliko dokumentov, se lahko Sodišče Evropske unije s prosilcem neuradno posvetuje o primerni rešitvi.

               5.   Prosilec ni dolžan obrazložiti prošnje.

            Člen 5
            Obravnavanje začetne prošnje

               1.   Prosilcu se takoj po vpisu obrazca s prošnjo v register pisno (po elektronski pošti, pošti ali telefaksu) pošlje potrdilo o prejemu.

               2.   Sodišče Evropske unije najpozneje v enem mesecu od tega vpisa v register odobri dostop do zaprošenega dokumenta, tako da ga posreduje prosilcu.

               3.   Če Sodišče Evropske unije ne more zagotoviti dostopa do zaprošenega dokumenta, prosilca v roku iz odstavka 2 pisno seznani z razlogi za popolno ali delno zavrnitev in z njegovo pravico do vložitve potrdilne prošnje v enem mesecu od prejema odgovora.

               4.   V izjemnih primerih, kadar se prošnja na primer nanaša na zelo dolg dokument ali na veliko dokumentov, se lahko rok iz odstavka 2 podaljša za en mesec, če je prosilec o tem prej obveščen in so mu navedeni podrobni razlogi za to.

               5.   V primeru iz člena 4(3) začne rok za odgovor teči, šele ko Sodišče Evropske unije od prosilca dobi dodatne informacije, s katerimi je prošnja natančneje pojasnjena.

               6.   Pri računanju rokov se po analogiji uporablja Uredba (EGS, Euratom) št. 1182/71 Sveta z dne 3. junija 1971 o določitvi pravil glede rokov, datumov in iztekov rokov (2).

            Člen 6
            Predložitev potrdilne prošnje

               1.   Prosilec lahko ob popolni ali delni zavrnitvi začetne prošnje vloži potrdilno prošnjo.

               2.   Če Sodišče Evropske unije na začetno prošnjo ne odgovori v predpisanem roku, ima prosilec pravico do vložitve potrdilne prošnje.

               3.   Potrdilno prošnjo je treba nasloviti na Sodišče Evropske unije v enem mesecu od prejema popolne ali delne zavrnitve dostopa do zaprošenega dokumenta, če pa prosilec v tem roku ne prejme nobenega odgovora na začetno prošnjo, od izteka roka za odgovor.

               4.   Potrdilna prošnja mora biti oblikovana v skladu s formalnimi zahtevami iz člena 4.

            Člen 7
            Obravnavanje potrdilne prošnje

               1.   Potrdilna prošnja se obravnava, tako kot določa člen 5, razen seznanitve s pravico do vložitve potrdilne prošnje.

               2.   Če Sodišče Evropske unije potrdilno prošnjo v celoti ali delno zavrne, prosilca seznani s postopkoma, ki sta mu na voljo za izpodbijanje te zavrnitve, namreč sodni postopek ali pritožba evropskemu varuhu človekovih pravic, pod pogoji, določenimi v členih 263 oziroma 228 Pogodbe o delovanju Evropske unije.

               3.   Če Sodišče Evropske unije na potrdilno prošnjo ne odgovori v predpisanem roku, se šteje, da je odgovor zavrnilen, in prosilec ima pravico, da sproži postopka iz odstavka 2.

            Člen 8
            Pooblaščene osebe

               1.   Oseba, pooblaščena za odločitev o odgovoru na začetno prošnjo za dostop do dokumenta, je direktor knjižnice.

               2.   Kadar ima zaprošeni dokument sodno tajništvo Sodišča ali sodno tajništvo Splošnega sodišča, je pooblaščena oseba namestnik sodnega tajnika Sodišča oziroma namestnik sodnega tajnika Splošnega sodišča.
               Namestnika sodnih tajnikov Sodišča in Splošnega sodišča lahko pooblastila pooblaščene osebe za začetno prošnjo preneseta na administratorja v svojem sodnem tajništvu.

               3.   Oseba, pooblaščena za odločitev o odgovoru na potrdilno prošnjo, je sodni tajnik Sodišča, če pa se potrdilna prošnja nanaša na dokument, ki ga ima sodno tajništvo Splošnega sodišča, pa sodni tajnik Splošnega sodišča.

               4.   Če se država članica, ki je prejela prošnjo za dostop do dokumenta, ki ga sicer ima, vendar ga je pripravilo Sodišče Evropske unije v okviru opravljanja upravnih nalog, zaradi posvetovanja obrne na Sodišče Evropske unije, na to prošnjo za posvetovanje odgovori oseba, ki bi bila na podlagi odstavka 3 pooblaščena za odgovor na potrdilno prošnjo za dostop, ki bi se nanašala na isti dokument in bi bila predložena neposredno Sodišču Evropske unije.

               5.   Z odstopanjem od odstavka 1 lahko sodni tajnik Sodišča določi drugo osebo, pooblaščeno za odločitev o odgovoru na začetno prošnjo za dostop do dokumenta.

            Člen 9
            Dokumenti tretjih oseb

               1.   Sodišče Evropske unije odobri dostop do dokumenta tretje osebe, ki ga ima v posesti, šele po tem, ko pridobi soglasje zadevne tretje osebe.

               2.   V tem členu „tretja oseba“pomeni vsako fizično ali pravno osebo ali subjekt zunaj Sodišča Evropske unije, vključno z državami članicami, drugimi institucijami, organi, uradi in agencijami Evropske unije ter tretjimi državami.

               3.   Če Sodišče Evropske unije prejme prošnjo za dostop do dokumenta tretje osebe, se pooblaščena oseba posvetuje z zadevno tretjo osebo, zato da presodi, ali ta nasprotuje razkritju tega dokumenta, razen če po uradni dolžnosti odloči, da bo razkritje zavrnila na podlagi ene od izjem iz člena 3.

            Člen 10
            Način dostopa

               1.   Dokumenti se posredujejo v obstoječi različici in obliki. Sodišče Evropske unije na podlagi te odločbe na prošnjo prosilca ni dolžno izdelati novega dokumenta ali zbirati informacij.
               Posredovani prepis je lahko v papirni ali elektronski obliki. V zvezi s tem se v celoti upoštevajo želje prosilca.
               Pri zelo obsežnih dokumentih ali dokumentih, s katerimi je težko ravnati, je lahko prosilec pozvan, naj jih pregleda na kraju samem.

               2.   Če je Sodišče Evropske unije ali druga institucija dokument že razkrila in je zlahka dostopen, lahko Sodišče Evropske unije prosilca zgolj obvesti, kako pride do njega.

            Člen 11
            Stroški dostopa

               1.   Za izdelavo in pošiljanje prepisov zaprošenih dokumentov se lahko od prosilca zahteva plačilo takse.

               2.   Pregledovanje na kraju samem in prepisi z manj kot 20 stranmi formata A4 so praviloma brezplačni.

               3.   Taksa za izdelavo in pošiljanje prepisov se izračuna na podlagi tarife, določene z odločbo sodnega tajnika Sodišča. Taksa ne sme presegati dejansko nastalih stroškov.

               4.   Za objavljene dokumente še naprej velja njihov cenovni sistem.

            Člen 12
            Reproduciranje dokumentov

               1.   Ta odločba ne posega v veljavne predpise s področja avtorskega prava, ki lahko omejujejo pravico tretje osebe do reproduciranja ali uporabe razkritih dokumentov.

               2.   Avtorskopravno zaščitenih dokumentov, ki jih ima v posesti Sodišče Evropske unije in se razkrijejo na podlagi te odločbe, ni mogoče reproducirati ali uporabiti v komercialne namene brez predhodnega pisnega dovoljenja Sodišča Evropske unije.

            Člen 13
            Izvedbeni ukrepi
            Sodni tajnik Sodišča sprejme ukrepe, potrebne za izvajanje te odločbe. Ti ukrepi se objavijo na spletnem mestu Sodišča Evropske unije.

            Člen 14
            Začetek veljavnosti
            Ta odločba začne veljati dan po objavi v Uradnem listu Evropske unije.
            Razveljavlja in nadomešča Odločbo Sodišča Evropske unije z dne 11. oktobra 2016 o dostopu javnosti do dokumentov, ki jih ima Sodišče Evropske unije pri opravljanju upravnih nalog.

            V Luxembourgu, 3. decembra 2019

                  Sodni tajnik

               Alfredo CALOT ESCOBAR

                  Predsednik

               Koen LENAERTS

            (1)  UL C 445, 30.11.2016, str. 3.

            (2)  UL L 124, 8.6.1971, str. 1 (posebna izdaja v slovenščini, poglavje 1, zvezek 1, str. 51).


title: Sklep Sveta (SZVP) 2020/435 z dne 23. marca 2020 o spremembi Sklepa 2011/173/SZVP o omejevalnih ukrepih zaradi razmer v Bosni in Hercegovini

text:
                  24.3.2020

                  SL

                  Uradni list Evropske unije

                  L 89/4

         SKLEP SVETA (SZVP) 2020/435
         z dne 23. marca 2020
         o spremembi Sklepa 2011/173/SZVP o omejevalnih ukrepih zaradi razmer v Bosni in Hercegovini
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 21. marca 2011 sprejel Sklep 2011/173/SZVP (1) o omejevalnih ukrepih zaradi razmer v Bosni in Hercegovini.

                     (2)

                     Na podlagi pregleda Sklepa 2011/173/SZVP bi bilo treba omejevalne ukrepe podaljšati do 31. marca 2021.

                     (3)

                     Sklep 2011/173/SZVP bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            Drugi odstavek člena 6 Sklepa 2011/173/SZVP se nadomesti z naslednjim:

               „Ta sklep se uporablja do 31. marca 2021.“

            Člen 2
            Ta sklep začne veljati dan po objavi v Uradnem listu Evropske unije.

            V Bruslju, 23. marca 2020

                  Za Svet

                  Predsednica

               A. METELKO-ZGOMBIĆ

            (1)  Sklep Sveta 2011/173/SZVP z dne 21. marca 2011 o omejevalnih ukrepih zaradi razmer v Bosni in Hercegovini (UL L 76, 22.3.2011, str. 68).


title: Sklep Sveta (EU) 2020/470 z dne 25. marca 2020 o podaljšanju obdobja upravičenosti avdiovizualnih koprodukcij v skladu s členom 5 Protokola o sodelovanju v kulturi k Sporazumu o prosti trgovini med Evropsko unijo in njenimi državami članicami na eni strani ter Republiko Korejo na drugi strani

text:
                  1.4.2020

                  SL

                  Uradni list Evropske unije

                  L 101/1

         SKLEP SVETA (EU) 2020/470
         z dne 25. marca 2020
         o podaljšanju obdobja upravičenosti avdiovizualnih koprodukcij v skladu s členom 5 Protokola o sodelovanju v kulturi k Sporazumu o prosti trgovini med Evropsko unijo in njenimi državami članicami na eni strani ter Republiko Korejo na drugi strani
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju člena 3(1) Sklepa Sveta (EU) 2015/2169 z dne 1. oktobra 2015 o sklenitvi Sporazuma o prosti trgovini med Evropsko unijo in njenimi državami članicami na eni strani ter Republiko Korejo na drugi strani (1),
         ob upoštevanju predloga Evropske komisije,
         ob upoštevanju naslednjega:

                     (1)

                     Svet je 1. oktobra 2015 sprejel Sklep (EU) 2015/2169 o sklenitvi Sporazuma o prosti trgovini med Evropsko unijo in njenimi državami članicami na eni strani ter Republiko Korejo na drugi strani.

                     (2)

                     Protokol o sodelovanju v kulturi (2), priložen Sporazumu o prosti trgovini med Evropsko unijo in njenimi državami članicami na eni strani ter Republiko Korejo na drugi strani (3) (v nadaljnjem besedilu: Protokol), v členu 1 vzpostavlja okvir za sodelovanje pogodbenic pri spodbujanju izmenjave kulturnih dejavnosti, dobrin in storitev, med drugim v avdiovizualnem sektorju.

                     (3)

                     Protokol izjemoma vključuje določbe o upravičenosti avdiovizualnih koprodukcij do ugodnosti iz zadevnih shem, ki je načeloma rezervirane za države v razvoju z razvijajočo se avdiovizualno industrijo.

                     (4)

                     Na podlagi točke (b) člena 5(8) Protokola se upravičenost po prvih treh letih podaljša za tri leta, nato pa se samodejno podaljšuje za naknadna zaporedna enako dolga obdobja, razen če ena od pogodbenic s pisnim obvestilom najmanj tri mesece pred iztekom začetnega ali katerega koli naslednjega obdobja odloči, da se upravičenost ne podaljša. Dejanske učinke Protokola v zvezi z avdiovizualnimi koprodukcijami bi moral pravočasno oceniti Odbor za sodelovanje v kulturi in bi morali biti podlaga za odločitev Unije o tem, ali naj se leta 2023 upravičenost podaljša za nadaljnje obdobje treh let.

                     (5)

                     V skladu s členom 3(1) Sklepa (EU) 2015/2169 mora Komisija uradno obvestiti Republiko Korejo, da Unija ne bo podaljšala obdobja upravičenosti koprodukcij na podlagi člena 5 Protokola po postopku iz člena 5(8) Protokola, razen če Svet na predlog Komisije štiri mesece pred koncem tega obdobja upravičenosti odobri nadaljevanje upravičenosti. Če Svet odobri nadaljevanje upravičenja, se ta postopek ponovno začne uporabljati ob koncu podaljšanega obdobja upravičenosti. Za posebne namene odločanja o nadaljevanju obdobja upravičenosti Svet odloča soglasno.

                     (6)

                     O podaljšanju obdobja upravičenosti so 17. oktobra 2019 potekala posvetovanja z nacionalno svetovalno skupino Unije iz člena 3(5) Protokola, kot je določeno v členu 5(8) Protokola.

                     (7)

                     Glede na tesne, zgodovinske in edinstvene odnose med Unijo in Republiko Korejo se Svet strinja s podaljšanjem obdobja upravičenosti avdiovizualnih koprodukcij do ugodnosti shem pogodbenic za spodbujanje lokalnih in regionalnih kulturnih vsebin, kot je določeno v odstavkih 4 do 7 člena 5 Protokola.

                     (8)

                     Ta sklep ne bi smel vplivati na ustrezne pristojnosti Unije in držav članic. Zlasti ne bi smel vplivati na pristojnost držav članic za sklepanje sporazumov o koprodukcijah –

               SPREJEL NASLEDNJI SKLEP:

            Člen 1
            Obdobje upravičenosti za avdiovizualne koprodukcije do ugodnosti shem pogodbenic za spodbujanje lokalnih/regionalnih kulturnih vsebin, kot je določeno v odstavkih 4 do7 člena 5 Protokola, se podaljša za tri leta, tj. od 1. julija 2020 do 30. junija 2023.

            Člen 2
            Ta sklep začne veljati na dan sprejetja.

            V Bruslju, 25. marca 2020

                  Za Svet

                  Predsednica

               A. METELKO-ZGOMBIĆ

            (1)  UL L 307, 25.11.2015, str. 2.

            (2)  UL L 127, 14.5.2011, str. 1418.

            (3)  UL L 127, 14.5.2011, str. 6.


title: Sklep Sveta (SZVP) 2020/471 z dne 31. marca 2020 o razveljavitvi Sklepa (SZVP) 2015/778 o vojaški operaciji Evropske unije v južnem delu osrednjega Sredozemlja (operacija EUNAVFOR MED SOPHIA)

text:
                  1.4.2020

                  SL

                  Uradni list Evropske unije

                  L 101/3

         SKLEP SVETA (SZVP) 2020/471
         z dne 31. marca 2020
         o razveljavitvi Sklepa (SZVP) 2015/778 o vojaški operaciji Evropske unije v južnem delu osrednjega Sredozemlja (operacija EUNAVFOR MED SOPHIA)
         SVET EVROPSKE UNIJE JE –
         ob upoštevanju Pogodbe o Evropski uniji ter zlasti členov 42(4) in 43(2) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 18. maja 2015 sprejel Sklep (SZVP) 2015/778 (1).

                     (2)

                     Svet je 26. septembra 2019 s Sklepom (SZVP) 2019/1595 (2) Sklep (SZVP) 2015/778 podaljšal do 31. marca 2020.

                     (3)

                     Svet se je 17. februarja 2020 dogovoril, da se operacija EUNAVFOR MED SOPHIA konča. Sklep (SZVP) 2015/778 bi bilo treba zato razveljaviti in operacija EUNAVFOR MED SOPHIA se po takšni razveljavitvi posledično zaključi.

                     (4)

                     V Sklepu Sveta (SZVP) 2015/528 (3) o določitvi mehanizma za upravljanje financiranja skupnih stroškov operacij Evropske unije, ki so vojaškega ali obrambnega pomena (Athena), so določeni postopki za revizijski pregled in predložitev računov za operacijo –

               SPREJEL NASLEDNJI SKLEP:

            Člen 1

               1.   Sklep (SZVP) 2015/778 se razveljavi.

               2.   Razveljavitev Sklepa (SZVP) 2015/778 ne posega v postopke iz Sklepa (SZVP) 2015/528 o revizijskem pregledu in predložitvi računov za operacijo EUNAVFOR MED SOPHIA.

            Člen 2
            Ta sklep začne veljati na dan sprejetja.

            V Bruslju, 31. marca 2020

                  Za Svet

                  Predsednica

               A. METELKO-ZGOMBIĆ

            (1)  Sklep Sveta (SZVP) 2015/778 z dne 18. maja 2015 o vojaški operaciji Evropske unije v južnem delu osrednjega Sredozemlja (operacija EUNAVFOR MED SOPHIA) (UL L 122, 19.5.2015, str. 31).

            (2)  Sklep Sveta (SZVP) 2019/1595 z dne 26. septembra 2019 o spremembi Sklepa (SZVP) 2015/778 o vojaški operaciji Evropske unije v južnem delu osrednjega Sredozemlja (operacija EUNAVFOR MED SOPHIA) (UL L 248, 27.9.2019, str. 73).

            (3)  Sklep Sveta (SZVP) 2015/528 z dne 27. marca 2015 o določitvi mehanizma za upravljanje financiranja skupnih stroškov operacij Evropske unije, ki so vojaškega ali obrambnega pomena (Athena), in o razveljavitvi Sklepa 2011/871/SZVP (UL L 84, 28.3.2015, str. 39).


title: Sklep Sveta (SZVP) 2020/472 z dne 31. marca 2020 o vojaški operaciji Evropske unije v Sredozemlju (EUNAVFOR MED IRINI)

text:
                  1.4.2020

                  SL

                  Uradni list Evropske unije

                  L 101/4

         SKLEP SVETA (SZVP) 2020/472
         z dne 31. marca 2020
         o vojaški operaciji Evropske unije v Sredozemlju (EUNAVFOR MED IRINI)
         SVET EVROPSKE UNIJE JE –
         ob upoštevanju Pogodbe o Evropski uniji in zlasti členov 42(4) in 43(2) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     19. januarja 2020 je bila v Berlinu organizirana konferenca o Libiji. Udeleženci so se zlasti zavezali, da bodo nedvoumno in v celoti spoštovali in izvajali embargo na orožje, uveden z Resolucijo Varnostnega sveta Združenih narodov (RVSZN) 1970 (2011) in nadaljnjimi resolucijami, zlasti RVSZN 2292 (2016) in 2473 (2019).

                     (2)

                     Varnostni svet Združenih narodov (ZN) je 12. februarja 2020 v RVSZN 2510 (2020) pozdravil berlinsko konferenco o Libiji in potrdil njene zaključke ter poudaril, da so ti pomemben element celovite rešitve za razmere v Libiji. VSZN je prav tako zahteval, da vse države članice ZN v celoti spoštujejo embargo na orožje ter da se nobena država ne vmešava v konflikt ali sprejme ukrepe, ki bi zaostrili konflikt.

                     (3)

                     Varnostni svet ZN je 11. februarja 2020 z RVSZN 2509 (2020) podaljšal veljavnost ukrepov za preprečevanje nedovoljenega izvoza nafte iz Libije, vključno s surovo nafto in rafiniranimi naftnimi derivati, uvedenih z Resolucijo 2146 (2014), in podaljšal mandat skupine strokovnjakov, ustanovljene z RVSZN 1973 (2011).

                     (4)

                     Svet je 17. februarja 2020 dosegel politični dogovor o začetku nove operacije v Sredozemlju, katere namen je izvajanje embarga ZN na orožje za Libijo, in sicer z uporabo zračnih, satelitskih in pomorskih zmogljivostmi. Ta operacija bi morala v okviru svojih sekundarnih nalog prispevati k izvajanju ukrepov ZN za preprečevanje nedovoljenega izvoza nafte iz Libije, h krepitvi zmogljivosti in usposabljanju libijske obalne straže in mornarice ter k motenju poslovnega modela mrež za tihotapljenje ljudi in trgovino z njimi. Območje delovanja operacije in interesno območje operacije bi bilo treba opredeliti v skladu z dogovorjenim mandatom v ustreznih dokumentih načrtovanja.

                     (5)

                     Poleg tega bi lahko Svet v prihodnje sklenil razširiti obseg operacije, da bi omogočil uporabo zračnega nadzora v libijskem zračnem prostoru v skladu z veljavnimi RVSZN ali s privolitvijo libijskih organov, če oceni, da so izpolnjene potrebne pravne zahteve in politični pogoji.

                     (6)

                     Svet je 18. maja 2015 sprejel Sklep (SZVP) 2015/778 (1). Operacija EUNAVFOR MED SOPHIA se izvaja od navedenega datuma in je bila podaljšana s Sklepom Sveta (SZVP) 2019/1595 (2).

                     (7)

                     Politični in varnostni odbor (PVO) bi moral v okviru pristojnosti Sveta in visokega predstavnika Unije za zunanje zadeve in varnostno politiko (VP) v skladu s tretjim odstavkom člena 38 Pogodbe o Evropski uniji (PEU) izvajati politični nadzor nad operacijo, jo strateško voditi ter sprejemati ustrezne odločitve.

                     (8)

                     Odobritev operacije bi bilo treba ponovno potrditi vsake štiri mesece, PVO pa bi moral biti pri izvajanju političnega nadzora in strateškega vodenja operacije pooblaščen, da sprejme tako odločitev o podaljšanju operacije, razen če ima uporaba pomorskih zmogljivosti operacije spodbujevalni učinek na migracije na podlagi utemeljenih dokazov, zbranih v skladu z merili, določenimi v načrtu delovanja.

                     (9)

                     Na podlagi člena 41(2) PEU in v skladu s Sklepom Sveta (SZVP) 2015/528 (3) operativne odhodke, ki nastanejo na podlagi tega sklepa in so vojaškega ali obrambnega pomena, krijejo države članice.

                     (10)

                     V skladu s členom 5 Protokola št. 22 o stališču Danske, ki je priložen PEU in Pogodbi o delovanju Evropske unije (PDEU), Danska ne sodeluje pri pripravi in izvajanju sklepov in ukrepov Unije, ki zadevajo obrambo. Danska zato ne sodeluje pri sprejetju tega sklepa, ki zanjo ni zavezujoč in se v njej ne uporablja, ter ne sodeluje pri financiranju te operacije –

               SPREJEL NASLEDNJI SKLEP:

            Člen 1
            Misija

               1.   Unija vzpostavlja in začenja vojaško operacijo za krizno upravljanje, ki bo prispevala k preprečevanju nedovoljene trgovine z orožjem na dogovorjenem območju delovanja in interesnem območju te operacije v skladu z RVSZN 1970 (2011) in nadaljnjimi resolucijami o embargu na orožje za Libijo, vključno z RVSZN 2292 (2016) in RVSZN 2473 (2019). Operacija prispeva tudi k izvajanju ukrepov ZN za preprečevanje nedovoljenega izvoza nafte iz Libije v skladu z RVSZN 2146 (2014) in nadaljnjimi resolucijami, zlasti RVSZN 2509 (2020) in RVSZN 2510 (2020). Poleg tega pomaga pri razvoju zmogljivosti in usposabljanju libijske obalne straže in mornarice za izvajanje nalog preprečevanja, odkrivanja in preiskovanja kaznivih dejanj na morju. Operacija prispeva tudi k motenju poslovnega modela mrež za tihotapljenje ljudi in trgovino z njimi v skladu z veljavnim mednarodnim pravom, vključno s Konvencijo ZN o pomorskem mednarodnem pravu (UNCLOS) in vsemi ustreznimi RVSZN in mednarodnim pravom o človekovih pravicah, kakor je ustrezno.

               2.   Operacija se poimenuje EUNAVFOR MED IRINI.

               3.   Območje delovanja, interesno območje in podrobne ureditve za zbiranje informacij v teh območjih za izpolnjevanje vseh nalog operacije se določijo v ustreznih dokumentih načrtovanja, ki jih odobri Svet.

            Člen 2
            Prispevek k izvajanju embarga ZN na orožje za Libijo

               1.   Osrednja naloga EUNAVFOR MED IRINI je prispevati k izvajanju embarga ZN na orožje za Libijo z uporabo zračnih, satelitskih in pomorskih zmogljivosti.

               2.   V ta namen EUNAVFOR MED IRINI iz vseh virov zbira obsežne in celovite informacije o trgovini z orožjem in sorodnim materialom ter jih, glede na posamezni primer in na podlagi potrebe po seznanitvi, prek mehanizmov, določenih v dokumentih načrtovanja, izmenjuje z ustreznimi partnerji in agencijami, da bi prispevala k celovitemu situacijskemu zavedanju na območju delovanja in interesnemu območju. Kadar imajo ti podatki oznako tajnosti do stopnje „SECRET UE/EU SECRET“, se smejo izmenjevati z ustreznimi partnerji in agencijami v skladu s Sklepom Sveta 2013/488/EU (4) ter na podlagi dogovorov, sklenjenih na operativni ravni v skladu s členom 14(9) tega sklepa, pri čemer se dosledno spoštujeta načeli vzajemnosti in vključevanja. S prejetimi tajnimi podatki se v okviru EUNAVFOR MED IRINI ravna brez kakršnega koli razlikovanja med njenim osebjem in zgolj na podlagi operativnih zahtev.

               3.   V skladu z ustreznimi RVSZN, zlasti z RVSZN 2292 (2016), in kot se zahteva, EUNAVFOR MED IRINI v skladu z ureditvami iz dokumentov načrtovanja in znotraj dogovorjenega območja delovanja na odprtem morju ob obali Libije izvaja inšpekcijske preglede plovil, ki so namenjena v Libijo ali iz nje, če obstajajo utemeljeni razlogi za domnevo, da taka plovila neposredno ali posredno prevažajo orožje ali sorodni material v Libijo ali iz nje, s čimer kršijo embargo na orožje za Libijo. EUNAVFOR MED IRINI v skladu z ustreznimi RVSZN, vključno z RVSZN 2292 (2016), sprejme ustrezne ukrepe za zaseg in odstranitev takih predmetov, vključno z namenom preusmeritve takih plovil in njihovih posadk v ustrezno pristanišče za lažjo odstranitev zadevnih predmetov, ob soglasju države pristanišča.

               4.   EUNAVFOR MED IRINI poroča PVO o vseh vprašanjih in dogodkih, povezanih s takimi inšpekcijskimi pregledi. PVO lahko po potrebi preuči morebitne nadaljnje ukrepe.

               5.   Glede na izredne operativne zahteve in na povabilo države članice lahko EUNAVFOR MED IRINI preusmeri plovila v pristanišča zadevne države članice in na njenem ozemlju odstrani orožje in sorodni material, zasežen v skladu z odstavkom 3, kar vključuje skladiščenje in uničenje. Pristanišča, v katera se lahko plovila preusmerijo, se določijo v načrtu operacije

               6.   EUNAVFOR MED IRINI lahko v skladu z ustreznimi RVSZN, vključno z RVSZN 2292 (2016), zlasti pri inšpekcijskih pregledih, ki jih izvaja v skladu z odstavkom 3, zbira in hrani dokaze, ki so povezani s prevažanjem predmetov, ki so v okviru embarga na orožje za Libijo prepovedani. EUNAVFOR MED IRINI lahko v skladu z veljavnim pravom zbira in hrani osebne podatke oseb, vpletenih v prevažanje zadevnih prepovedanih predmetov, in sicer v zvezi z značilnostmi, ki bi lahko bile v pomoč pri identifikaciji teh oseb, vključno s prstnimi odtisi, in naslednje informacije, razen drugih osebnih podatkov: priimek, dekliški priimek, imena in morebitne vzdevke ali privzeta imena; datum in kraj rojstva, državljanstvo, spol, stalno prebivališče, poklic in kraj, kjer se te osebe zadržujejo; podatke o vozniških dovoljenjih, osebnih dokumentih in potnih listih. EUNAVFOR MED IRINI lahko takšne podatke, pa tudi podatke v zvezi s plovili in opremo, ki jih uporabljajo zadevne osebe, ter ustrezne informacije, pridobljene med izvajanjem te osrednje naloge, v skladu z veljavnim pravom posreduje zadevnim organom pregona v državah članicah in pristojnim organom Unije.

            Člen 3
            Prispevek k izvajanju ukrepov ZN proti nezakonitem izvozu nafte iz Libije

               1.   Kot sekundarno nalogo EUNAVFOR MED IRINI in v okviru svojih sredstev in zmogljivosti izvaja dejavnosti spremljanja in nadzora ter zbira informacije o nezakonitem izvozu nafte iz Libije, vključno s surovo nafto in rafiniranimi naftnimi derivati, kar je v nasprotju z RVSZN 2146 (2014) in naknadnimi RVSZN, zlasti RVSZN 2509 (2020), ter tako prispeva k situacijskemu zavedanju na območju delovanja in interesnemu območju.

               2.   V tem okviru zbrane informacije se lahko hranijo in posredujejo zakonitim libijskim oblastem in zadevnim organom pregona v državah članicah in pristojnim organom Unije.

            Člen 4
            Krepitev zmogljivosti ter usposabljanje libijske obalne straže in mornarice

               1.   Kot sekundarno nalogo EUNAVFOR MED IRINI pomaga pri razvoju zmogljivosti in usposabljanju libijske obalne straže in mornarice za izvajanje nalog preprečevanja, odkrivanja in preiskovanja kaznivih dejanj na morju, zlasti preprečevanja tihotapljenja ljudi in trgovine z njimi.

               2.   Naloga iz odstavka 1 se izvaja na odprtem morju na dogovorjenem območju delovanja EUNAVFOR MED IRINI. Izvaja se lahko tudi na ozemlju Libije, vključno v njenih teritorialnih vodah, ali tretje države gostiteljice, ki meji na Libijo, če PVO tako odloči na podlagi ocene Sveta, ki jo ta pripravi, potem ko ga je k temu povabila Libija ali zadevna država gostiteljica, ter v skladu z mednarodnim pravom.

               3.   Zaradi izrednih operativnih zahtev se lahko del naloge iz odstavka 1 izvede v državi članici, na njeno povabilo, tudi v ustreznih centrih za usposabljanje.

               4.   Za namene naloge iz odstavka 1 EUNAVFOR MED IRINI v tesnem usklajevanju z drugimi ustreznimi deležniki, po potrebi tudi v Libiji, vzpostavi in uporablja mehanizem spremljanja.

               5.   Kolikor je to potrebno za nalogo iz odstavka 1, lahko EUNAVFOR MED IRINI zbira, hrani in izmenjuje z ustreznimi organi držav članic, pristojnimi organi Unije, podporno misijo ZN v Libiji, Interpolom, Mednarodnim kazenskim sodiščem in Združenimi državami Amerike informacije, vključno z osebnimi podatki, ki so bili zbrani za namene postopkov preverjanja morebitnih pripravnikov, pod pogojem, da so dali svoje pisno soglasje. EUNAVFOR MED IRINI lahko poleg tega s pisnim soglasjem pripravnikov zbira in hrani tudi vse potrebne informacije o njihovem zdravstvenem stanju in njihove biometrične podatke.

            Člen 5
            Prispevek k motenju poslovnih modelov mrež za tihotapljenje ljudi in trgovino z njimi

               1.   Kot dodatno sekundarno nalogo in v skladu z RVSZN 2240 (2015) EUNAVFOR MED IRINI z zbiranjem informacij in patruljiranjem na odprtem morju, ki ga izvaja z zračnimi zmogljivostmi, prispeva k odkrivanju in spremljanju mrež za tihotapljenje ljudi in trgovino z njimi na dogovorjenem območju delovanja.

               2.   Pri izvajanju te naloge lahko EUNAVFOR MED IRINI v skladu z veljavnim pravom zbira in hrani podatke o tihotapljenju ljudi in trgovini z ljudmi, vključno s kaznivimi dejanji, ki so relevantna za varnost operacije, in lahko te podatke posreduje ustreznim organom pregona držav članic in pristojnim organom Unije.

            Člen 6
            Imenovanje poveljnika operacije EU
            Kontraadmiral Fabio AGOSTINI se imenuje za poveljnika EUNAVFOR MED IRINI.

            Člen 7
            Določitev operativnega štaba EU
            Operativni štab EUNAVFOR MED IRINI je v Rimu v Italiji.

            Člen 8
            Politični nadzor in strateško vodenje

               1.   EUNAVFOR MED IRINI politično nadzira in strateško vodi PVO v okviru pristojnosti Sveta in VP.

               2.   Svet pooblašča PVO za sprejemanje ustreznih odločitev v skladu s členom 38 PEU. To pooblastilo zajema pristojnosti za spreminjanje dokumentov načrtovanja, vključno z načrtom operacije, strukture poveljevanja in pravil delovanja. Zajema tudi pristojnost za sprejemanje sklepov o imenovanju poveljnika operacije EU in poveljnika sil EU. Za odločitve v zvezi s cilji in prenehanjem vojaške operacije EU je še naprej pristojen Svet.

               3.   Ne glede na obdobje iz člena 15(2) se odobritev operacije ponovno potrdi vsake štiri mesece. PVO operacijo podaljša, razen če ima uporaba pomorskih zmogljivosti operacije spodbujevalni učinek na migracije na podlagi utemeljenih dokazov, zbranih v skladu z merili, določenimi v načrtu delovanja.

               4.   Poveljnik operacije redno poroča o poteku operacije, vključno z njenim vplivom na območje delovanja. V skladu s členom 38 PEU lahko PVO na zahtevo VP ali države članice poveljniku operacije kadar koli da navodila glede razporeditve sredstev.

               5.   PVO redno poroča Svetu.

               6.   Predsednik Vojaškega odbora EU (VOEU) redno poroča PVO o izvajanju EUNAVFOR MED IRINI. PVO lahko po potrebi na svoje sestanke povabi poveljnika operacije EU ali poveljnika sil EU.

            Člen 9
            Vojaško vodenje

               1.   VOEU spremlja pravilno izvajanje EUNAVFOR MED IRINI, za kar je odgovoren poveljnik operacije EU.

               2.   Poveljnik operacije EU redno poroča VOEU. Po potrebi lahko VOEU na svoje sestanke povabi poveljnika operacije EU ali poveljnika sil EU.

               3.   Predsednik VOEU je glavna točka za stike s poveljnikom operacije EU.

            Člen 10
            Doslednost odziva Unije in usklajevanje

               1.   VP zagotovi izvajanje tega sklepa in njegovo skladnost z zunanjim delovanjem Unije na splošno, vključno z razvojnimi programi Unije in njeno humanitarno pomočjo.

               2.   VP, ki mu pomaga Evropska služba za zunanje delovanje (ESZD), je glavna točka za stike z ZN, organi držav v regiji ter drugimi mednarodnimi in dvostranskimi akterji, tudi z Natom, Afriško unijo in Ligo arabskih držav.

               3.   EUNAVFOR MED IRINI sodeluje z zadevnimi organi držav članic ter vzpostavi mehanizem za usklajevanje in po potrebi sklene sporazume z drugimi agencijami in organi Unije, zlasti Frontexom, Europolom, Eurojustom, Evropskim azilnim podpornim uradom, Satelitskim centrom Evropske unije (SATCEN) in ustreznimi misijami v okviru SVOP.

               4.   V okviru EUNAVFOR MED IRINI se gosti celica za informacije o kriminalu, ki jo sestavlja osebje ustreznih organov kazenskega pregona iz držav članic in osebje agencij Unije iz odstavku 3, da bi se olajšalo prejemanje, zbiranje in posredovanje informacij, vključno z osebnimi podatki, o embargu na orožje za Libijo iz člena 2, o nezakonitem izvozu nafte iz Libije iz člena 3 in o tihotapljenju ljudi in trgovini z njimi iz člena 5 ter kaznivih dejanjih, ki so relevantna za varnost operacije.

               5.   V okviru tega se obdelava osebnih podatkov izvaja v skladu s pravom države zastave plovila, na katerem se nahaja celica, in – kar zadeva osebje agencij Unije – v skladu s pravnim okvirom, ki se uporablja za zadevne agencije.

               6.   EUNAVFOR MED IRINI pri zbiranju informacij, ki so potrebne za izpolnjevanje njenih nalog, podpirata Satelitski center Evropske unije (SATCEN) ter Obveščevalni in situacijski center EU (INTCEN).

            Člen 11
            Sodelovanje tretjih držav

               1.   Brez poseganja v avtonomijo odločanja Unije ali v enotni institucionalni okvir ter v skladu z ustreznimi smernicami Evropskega sveta se k sodelovanju pri tej operaciji lahko povabijo tretje države.

               2.   Svet pooblašča PVO, da tretje države povabi, naj ponudijo prispevke, in da na priporočilo poveljnika operacije EU in VOEU sprejme ustrezne sklepe o sprejetju predlaganih prispevkov.

               3.   Podrobnosti o sodelovanju tretjih držav se določijo v sporazumih, ki se sklenejo v skladu s členom 37 PEU in postopkom iz člena 218 PDEU. Če sta Unija in tretja država sklenili sporazum o vzpostavitvi okvira za sodelovanje te države v misijah Unije za krizno upravljanje, se za namene EUNAVFOR MED IRINI uporabljajo določbe takega sporazuma.

               4.   Tretje države, ki v vojaškem smislu znatno prispevajo k EUNAVFOR MED IRINI, imajo enake pravice in obveznosti glede vsakodnevnega vodenja operacije kot države članice, ki sodelujejo v operaciji.

               5.   Svet pooblašča PVO za sprejetje ustreznih sklepov o ustanovitvi odbora prispevajočih držav, če bi tretje države zagotovile znaten vojaški prispevek.

            Člen 12
            Status osebja pod vodstvom Unije
            Status enot in osebja pod vodstvom Unije se po potrebi določi v skladu z mednarodnim pravom.

            Člen 13
            Finančna ureditev

               1.   Skupni stroški vojaške operacije EU se upravljajo v skladu s Sklepom (SZVP) 2015/528.

               2.   Referenčni finančni znesek skupnih stroškov EUNAVFOR MED IRINI za obdobje do 31. marca 2021 je 9 837 800 EUR. Odstotek referenčnega zneska iz člena 25(1) Sklepa (SZVP) 2015/528 znaša 30 % v obveznostih in 30 % za plačila.

            Člen 14
            Razkritje podatkov

               1.   VP je pooblaščen, da določenim tretjim državam in Mednarodnemu kazenskemu sodišču po potrebi in skladno z operativnimi potrebami EUNAVFOR MED IRINI ter ob doslednem spoštovanju načel vzajemnosti in vključevanja predloži morebitne netajne dokumente EU v zvezi s posvetovanji Sveta o tej operaciji, za katere velja obveznost varovanja poslovne skrivnosti v skladu s členom 6(1) Poslovnika Sveta (5). Če so ti pogoji izpolnjeni, PVO za vsak primer posebej določi zadevne tretje države.

               2.   VP je pooblaščen, da določenim tretjim državam in Mednarodnemu kazenskemu sodišču, po potrebi in skladno z operativnimi potrebami EUNAVFOR MED IRINI ter ob doslednem spoštovanju načel vzajemnosti in vključevanja, v skladu s Sklepom 2013/488/EU predloži tajne podatke EU, ki so bili pripravljeni za namene operacije, in sicer:

                           (a)

                           do stopnje, ki je določena v veljavnih sporazumih o varovanju tajnosti podatkov, sklenjenih med Unijo in zadevno tretjo državo, ali

                           (b)

                           do stopnje „CONFIDENTIEL UE/EU CONFIDENTIAL“ v drugih primerih.

                     Če so ti pogoji izpolnjeni, PVO za vsak primer posebej določi zadevne tretje države.

               3.   S prejetimi tajnimi podatki se v okviru EUNAVFOR MED IRINI ravna brez kakršnega koli razlikovanja med njenim osebjem in zgolj na podlagi operativnih zahtev.

               4.   VP je prav tako pooblaščen, da ob upoštevanju operativnih potreb EUNAVFOR MED IRINI in v skladu s Sklepom 2013/488/EU Združenim narodom (ZN) razkrije tajne podatke EU do stopnje „RESTREINT UE/EU RESTRICTED“, ki so bili pripravljeni za namene EUNAVFOR MED IRINI.

               5.   VP je pooblaščen, da Interpolu v skladu z operativnimi potrebami EUNAVFOR MED IRINI predloži ustrezne informacije, vključno z osebnimi podatki.

               6.   V pričakovanju sklenitve sporazuma med Unijo in Interpolom si EUNAVFOR MED IRINI lahko izmenjuje tovrstne informacije z Interpolovim nacionalnim centralnim uradom v državah članicah po dogovoru med poveljnikom operacije EU in vodjo ustreznega nacionalnega centralnega urada.

               7.   V primeru posebnih operativnih potreb je VP po tem, ko prejme odobritev s strani PVO pooblaščen, da zakonitim libijskim oblastem v skladu s Sklepom 2013/488/EU predloži tajne podatke EU do stopnje „RESTREINT UE/EU RESTRICTED“, ki so bili pripravljeni za namene EUNAVFOR MED IRINI.

               8.   VP je pooblaščen, da sklepa dogovore, potrebne za izvajanje določb tega sklepa o izmenjavi informacij.

               9.   VP sme pooblastila za predložitev informacij in sposobnost sklepanja dogovorov iz tega sklepa prenesti na uradnike ESZD, poveljnika operacije EU ali poveljnika sil EU v skladu z oddelkom VII Priloge VI k Sklepu 2013/488/EU.

               10.   EUNAVFOR MED IRINI nemudoma pošlje ZN v skladu z RVSZN 2509 (2020), zbrane informacije o domnevnih primerih kršenja embarga ZN na orožje za Libijo, kot je določeno v RVSZN 1970 (2011) in naknadnih resolucijah, zlasti RVSZN 2292 (2016) in 2473 (2019), kot tudi zbrane informacije o domnevnih primerih kršenja ukrepov ZN za preprečevanje nezakonitega izvoza nafte iz Libije, kot je določeno v RVSZN 2146 (2014)) in naknadnih resolucijah..

            Člen 15
            Začetek veljavnosti in prenehanje

               1.   Ta sklep začne veljati na dan sprejetja.

               2.   EUNAVFOR MED IRINI preneha 31. marca 2021.

               3.   Ta sklep se v skladu z odobrenimi načrti o prenehanju EUNAVFOR MED IRINI razveljavi z dnem, ko preneha delovati operativni štab EU, ter brez poseganja v postopke v zvezi z revizijskim pregledom in predložitvijo računov o EUNAVFOR MED IRINI iz Sklepa (SZVP) 2015/528.

            V Bruslju, 31. marca 2020

                  Za Svet

                  Predsednica

               A. METELKO-ZGOMBIĆ

            (1)  Sklep Sveta (SZVP) 2015/778 z dne 18. maja 2015 o vojaški operaciji Evropske unije v južnem delu osrednjega Sredozemlja (EUNAVFOR MED) (UL L 122, 19.5.2015, str. 31).

            (2)  Sklep Sveta (SZVP) 2019/1595 z dne 26. septembra 2019 o spremembi Sklepa (SZVP) 2015/778 o vojaški operaciji Evropske unije v južnem delu osrednjega Sredozemlja (operacija EUNAVFOR MED SOPHIA) (UL L 248, 27.9.2019, str. 73).

            (3)  Sklep Sveta (SZVP) 2015/528 z dne 27. marca 2015 o določitvi mehanizma za upravljanje financiranja skupnih stroškov operacij Evropske unije, ki so vojaškega ali obrambnega pomena (Athena), in o razveljavitvi Sklepa 2011/871/SZVP (UL L 84, 28.3.2015, str. 39).

            (4)  Sklep Sveta 2013/488/EU z dne 23. septembra 2013 o varnostnih predpisih za varovanje tajnih podatkov EU (UL L 274, 15.10.2013, str. 1).

            (5)  Sklep Sveta 2009/937/EU z dne 1. decembra 2009 o sprejetju Poslovnika Sveta (UL L 325, 11.12.2009, str. 35).


Odločba Komisije z dne 13/02/2020 o razglasitvi združljivosti koncentracije s skupnim trgom (Zadeva št. COMP/M.9709 - ENI / CDP EQUITY / GREENIT) v skladu z Uredbo Sveta (ES) št. 139/2004 (Besedilo v italijanskem jeziku je edino verodostojno)


Odločba Komisije z dne 27/03/2020 o razglasitvi združljivosti koncentracije s skupnim trgom (Zadeva št. COMP/M.9755 - MAIF 2 / PSP / AIRTRUNK) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 30/03/2020 o razglasitvi združljivosti koncentracije s skupnim trgom (Zadeva št. COMP/M.9742 - SINOPEC GROUP / JOINT STOCK COMPANY NOVATEK / GAZPROMBANK / SINOVA NATURAL GAS COMPANY) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 23/03/2020 o razglasitvi združljivosti koncentracije s skupnim trgom (Zadeva št. COMP/M.9765 - AUSTRALIANSUPER / PEEL GROUP / DWS / PEEL PORTS) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Odločba Nadzornega organa Efte št. 94/19/COL z dne 18. decembra 2019 o stopeti spremembi procesnih in materialnih pravil na področju državne pomoči s črtanjem smernic o pretvorbi med nacionalnimi valutami in eurom [2020/481]

text:
                  2.4.2020

                  SL

                  Uradni list Evropske unije

                  L 102/14

         ODLOČBA NADZORNEGA ORGANA EFTE
         št. 94/19/COL
         z dne 18. decembra 2019
         o stopeti spremembi procesnih in materialnih pravil na področju državne pomoči s črtanjem smernic o pretvorbi med nacionalnimi valutami in eurom [2020/481]
         NADZORNI ORGAN EFTE (v nadaljnjem besedilu: Nadzorni organ) JE –
         ob upoštevanju Sporazuma o Evropskem gospodarskem prostoru (v nadaljnjem besedilu: Sporazum EGP) ter zlasti členov 61 do 63 in Protokola 26,
         ob upoštevanju Sporazuma med državami Efte o ustanovitvi nadzornega organa in sodišča (v nadaljnjem besedilu: Sporazum o nadzornem organu in sodišču) ter zlasti člena 24 in člena 5(2)(b),
         ob upoštevanju naslednjega:

                     (1)

                     V skladu s členom 24 Sporazuma o nadzornem organu in sodišču Nadzorni organ uveljavlja določbe Sporazuma EGP v zvezi z državno pomočjo.

                     (2)

                     Nadzorni organ v skladu s členom 5(2)(b) Sporazuma o nadzornem organu in sodišču izda obvestila ali smernice o zadevah, ki jih obravnava Sporazum EGP, če to izrecno določa navedeni sporazum ali Sporazum o nadzornem organu in sodišču ali če Nadzorni organ meni, da je to potrebno.

                     (3)

                     Nadzorni organ je 19. januarja 1994 sprejel procesna in materialna pravila na področju državne pomoči, ki vključujejo poglavje s smernicami o pretvorbi nacionalnih valut v evropske denarne enote (1).

                     (4)

                     Te smernice so bile 5. novembra 2003 spremenjene zaradi uvedbe eura (2).

                     (5)

                     Iz teh smernic sledi, da se v katerem koli koledarskem letu vsi zneski, izraženi v eurih, pretvorijo v valute držav Efte, ki so del EGP, po deviznih tečajih, ki veljajo na prvi dan leta, v katerem so na voljo protivrednosti za eure v vseh valutah EGP.

                     (6)

                     Te smernice ne ustrezajo več smernicam in praksam Evropske komisije, ki na splošno uporablja mesečne/dnevne menjalne tečaje.

                     (7)

                     Nadzorni organ se je posvetoval z državami Efte, ki so del EGP, in Evropsko komisijo ter bo v prihodnje uskladil svoj sistem pretvorbe valut s sistemom Evropske komisije.

                     (8)

                     V skladu s tem se je Nadzorni organ odločil, da črta svoje smernice o pretvorbi nacionalnih valut v euro –

               SPREJEL NASLEDNJO ODLOČBO:

            Člen 1
            Procesna in materialna pravila na področju državne pomoči se spremenijo tako, da se črta poglavje 33 o pretvorbi med nacionalnimi valutami in eurom.

            Člen 2
            Besedilo te odločbe v angleškem jeziku je edino verodostojno.

            V Bruslju, 18. decembra 2019

                  Za Nadzorni organ Efte

               Bente ANGELL-HANSEN

                  Predsednica

                  Odgovorna članica kolegija

               Frank J. BÜCHEL

                  Član kolegija

               Högni KRISTJÁNSSON

                  Član kolegija

               Carsten ZATSCHLER

                  Sopodpisan kot direktor za pravne in izvršilne zadeve

            (1)  Odločba št. 4/94/COL (UL L 231, 3.9.1994, str. 68).

            (2)  Odločba št. 197/03/COL (UL L 139, 25.5.2006, str. 33).


title: Sklep Nadzornega organa Efte št. 7/20/COL z dne 11. februarja 2020 o spremembi poslovnika [2020/482]

text:
               2.4.2020

               SL

               Uradni list Evropske unije

               L 102/16

      SKLEP NADZORNEGA ORGANA EFTE
      št. 7/20/COL
      z dne 11. februarja 2020
      o spremembi poslovnika [2020/482]
      NADZORNI ORGAN EFTE JE –
      ob upoštevanju Sporazuma med državami Efte o ustanovitvi nadzornega organa in sodišča in zlasti člena 13 Sporazuma,
      ker je zaželeno, da se pojasnijo nekateri vidiki poslovnika, da se zagotovi jasnejša razmejitev med razpravami kolegija, ki so zaupne v skladu s členom 10 poslovnika, in točkami, zabeleženimi v zapisniku sej kolegija –
      SKLENIL, DA:

                  1.

                  spremeni člen 9 poslovnika, in sicer tako, da se:

                              (a)

                              na koncu zadnjega stavka prvega odstavka doda besedilo “, in sicer na prvi seji vsakega naslednjega meseca“;

                              (b)

                              za prvim stavkom drugega odstavka doda stavek „Osnutek dnevnega reda je in ostane zaupen.“ in

                              (c)

                              za drugo vejico v četrtem odstavku navedenega člena doda besedilo „da odstrani točko iz osnutka dnevnega reda ali“;

                  2.

                  spremeni člen 11 poslovnika, in sicer tako, da se kot novi odstavek za prvim odstavkom navedenega člena doda naslednje besedilo:
                  „Zapisnik temelji na dnevnem redu, kakor je bil odobren na začetku seje, in beleži vsebinske odločitve v zvezi s točkami na dnevnem redu, tj. običajno, ali je bil predlog sprejet, zavrnjen ali odložen, ter vse točke, s katerimi se kolegij seznani.“

         Ta sklep začne veljati ob sprejetju.
         V Bruslju, 11. februarja 2020

               Za Nadzorni organ Efte

            Bente ANGELL-HANSEN

               Predsednica

            Frank J. BÜCHEL

               Član kolegija

            Högni KRISTJÁNSSON

               Član kolegija

            Carsten ZATSCHLER

               Sopodpisan kot direktor za pravne in izvršilne zadeve


title: Sklep Komisije z dne 1. aprila 2020 o spremembi Sklepa 2017/C 287/03 o imenovanju članov skupine za strokovno svetovanje v zvezi z ekološko pridelavo in o pripravi seznama kandidatov 2020/C 110/04

text:
                  2.4.2020

                  SL

                  Uradni list Evropske unije

                  C 110/4

         SKLEP KOMISIJE
         z dne 1. aprila 2020
         o spremembi Sklepa 2017/C 287/03 o imenovanju članov skupine za strokovno svetovanje v zvezi z ekološko pridelavo in o pripravi seznama kandidatov
         (2020/C 110/04)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Sklepa Komisije 2009/427/ES z dne 3. junija 2009 o ustanovitvi skupine strokovnjakov za strokovno svetovanje v zvezi z ekološko pridelavo (1) in zlasti člena 4(2) Sklepa,
         ob upoštevanju naslednjega:

                     (1)

                     Komisija je s Sklepom 2009/427/ES ustanovila skupino strokovnjakov za strokovno svetovanje v zvezi z ekološko pridelavo (v nadaljnjem besedilu: skupina).

                     (2)

                     S Sklepom Komisije 2017/C 287/03 (2) je bil seznam strokovnjakov, vključenih na rezervni seznam kandidatov za skupino, pripravljen v skladu s členom 4(2) Sklepa 2009/427/ES in v skladu s področjem uporabe Uredbe Sveta (ES) št. 834/2007 (3).

                     (3)

                     Uredba (ES) št. 834/2007 je bila razveljavljena z Uredbo (EU) 2018/848 Evropskega parlamenta in Sveta (4). Med drugim se uporablja za morsko sol in druge soli za živila in krmo, ki niso bili vključeni v področje uporabe Uredbe (ES) št. 834/2007.

                     (4)

                     Komisija je v skladu s členom 21(1) Uredbe (EU) 2018/848 pooblaščena za sprejemanje delegiranih aktov, da se dodajo podrobna pravila pridelave za morsko sol in druge soli za živila in krmo. V skladu s členom 2(b) Sklepa 2009/427/ES skupina strokovnjakov Komisiji pomaga pri razvijanju novih pravil pridelave.

                     (5)

                     Za pomoč Komisiji pri razvijanju pravil pridelave za morsko sol in druge soli za živila in krmo bi bilo treba v skladu s členom 5(2) Sklepa 2009/427/ES ustanoviti podskupino s strokovnim znanjem o pridelavi soli. Strokovnjake za pridelavo soli bi bilo treba vključiti v rezervni seznam kandidatov, pripravljen s Sklepom 2017/C 287/03.

                     (6)

                     V skladu s členom 4(2) Sklepa 2009/427/ES in v skladu s politiko Komisije o preglednosti je bil v registru strokovnih skupin Komisije in drugih podobnih subjektov objavljen razpis za strokovnjake. Dokumentacija, ki so jo vlagatelji predložili, je bila ocenjena, na podlagi ocene pa je bil narejen izbor, ki omogoča vključitev štirih strokovnjakov za pridelavo soli v seznam strokovnjakov z rezervnega seznama kandidatov.

                     (7)

                     Da bi Komisija zaključila izbirni postopek, bi morala te strokovnjake dodati na rezervni seznam kandidatov –

               SKLENILA:

            Člen 1
            V delu B Priloge k Sklepu Komisije 2017/C 287/03 se na seznam po abecednem vrstnem redu strokovnjakov, vključenih v rezervni seznam kandidatov, dodajo:

                        ALDEGUER MORALES Lidia

                        GÖTZFRIED Franz

                        MERLIN Louis

                        SIEBERT Andrea

            Člen 2
            Ta sklep začne veljati na dan sprejetja.

            V Bruslju, 1. aprila 2020

                  Za Komisijo

               Janusz WOJCIECHOWSKI

                  Član Komisije

            (1)  UL L 139, 5.6.2009, str. 29.

            (2)  Sklep Komisije 2017/C 287/03 o imenovanju članov skupine za strokovno svetovanje v zvezi z ekološko pridelavo in o pripravi rezervnega seznama kandidatov (UL C 287, 31.8.2017, str. 3).

            (3)  Uredba Sveta (ES) št. 834/2007 z dne 28. junija 2007 o ekološki pridelavi in označevanju ekoloških proizvodov in razveljavitvi Uredbe (EGS) št. 2092/91(UL L 189, 20.7.2007, str. 1).

            (4)  Uredba (EU) 2018/848 Evropskega parlamenta in Sveta z dne 30. maja 2018 o ekološki pridelavi in označevanju ekoloških proizvodov in razveljavitvi Uredbe Sveta (ES) št. 834/2007 (UL L 150, 14.6.2018, str. 1).